CELEX: 32020R0558
Language: lt
Date: 2020-04-23 00:00:00
Title: Europos Parlamento ir Tarybos reglamentas (ES) 2020/558 2020 m. balandžio 23 d. kuriuo iš dalies keičiami reglamentai (ES) Nr. 1301/2013 ir (ES) Nr. 1303/2013, kiek tai susiję su konkrečiomis priemonėmis, kuriomis sudaromos išskirtinės lanksčios sąlygos naudoti Europos struktūrinių ir investicijų fondų lėšas reaguojant į COVID-19 protrūkį

24.4.2020   
               
               
                  LT
               
               
                  Europos Sąjungos oficialusis leidinys
               
               
                  L 130/1
               
            
         EUROPOS PARLAMENTO IR TARYBOS REGLAMENTAS (ES) 2020/558
         2020 m. balandžio 23 d.
         kuriuo iš dalies keičiami reglamentai (ES) Nr. 1301/2013 ir (ES) Nr. 1303/2013, kiek tai susiję su konkrečiomis priemonėmis, kuriomis sudaromos išskirtinės lanksčios sąlygos naudoti Europos struktūrinių ir investicijų fondų lėšas reaguojant į COVID-19 protrūkį
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 177 ir 178 straipsnius ir 322 straipsnio 1 dalies a punktą,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Audito Rūmų nuomonę (1),
         pasikonsultavę su Europos ekonomikos ir socialinių reikalų komitetu,
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     COVID-19 protrūkio poveikis valstybėms narėms – beprecedentis. Dabartinė visuomenės sveikatos krizė stabdo augimą valstybėse narėse, o tai savo ruožtu dar labiau didina likvidumo trūkumą dėl staiga labai išaugusių viešųjų investicijų sveikatos priežiūros sistemoms ir kitiems ekonomikos sektoriams poreikio. Dėl to susidarė išskirtinė padėtis, kuriai spręsti būtinos ypatingos priemonės;
                  
               
                     (2)
                  
                  
                     siekiant reaguoti į visuomenės sveikatos krizės poveikį, Europos Parlamento ir Tarybos reglamentai (ES) Nr. 1301/2013 (3) ir (ES) Nr. 1303/2013 (4) jau buvo iš dalies pakeisti Europos Parlamento ir Tarybos reglamentu (ES) 2020/460 (5), kad būtų sudarytos lankstesnės sąlygos įgyvendinti Europos regioninės plėtros fondo (ERPF), Europos socialinio fondo (ESF), Sanglaudos fondo (toliau kartu – fondai) ir Europos jūrų reikalų ir žuvininkystės fondo (EJRŽF) remiamas programas. Siekiant padėti veiksmingai reaguoti į dabartinę visuomenės sveikatos krizę, gerokai išplėsta ERPF paramos apimtis;
                  
               
                     (3)
                  
                  
                     tačiau didelis neigiamas poveikis Sąjungos ekonomikai ir visuomenei intensyvėja. Todėl būtina sudaryti išskirtines papildomas lanksčias sąlygas ir padidinti galimybes sutelkti visą nepanaudotą fondų paramą, kad valstybės narės galėtų reaguoti į šią precedento neturinčią visuomenės sveikatos krizę;
                  
               
                     (4)
                  
                  
                     siekiant sumažinti valstybių biudžetams reaguojant į visuomenės sveikatos krizę tenkančią naštą, valstybėms narėms turėtų būti suteikta išskirtinė galimybė prašyti, kad sanglaudos politikos programoms 2020–2021 ataskaitiniais metais būtų taikoma 100 proc. bendro finansavimo norma, atsižvelgiant į biudžeto asignavimus ir turimas lėšas. Remdamasi tos išskirtinės bendro finansavimo normos taikymo įvertinimu, Komisija galėtų pasiūlyti pratęsti šios priemonės taikymą;
                  
               
                     (5)
                  
                  
                     siekiant sudaryti valstybėms narėms papildomas lankstesnes sąlygas perskirstyti išteklius, kad būtų galima imtis visuomenės sveikatos krizei įveikti konkrečiai pritaikytų priemonių, turėtų būti nustatyta ar padidinta galimybė perkelti lėšas tarp ERPF, ESF ir Sanglaudos fondo pagal investicijų į ekonomikos augimą ir darbo vietų kūrimą tikslą. Be to, atsižvelgiant į plataus masto visuomenės sveikatos krizės poveikį, valstybėms narėms taip pat turėtų būti išimties tvarka padidintos galimybės perkelti lėšas tarp regionų kategorijų, kartu laikantis Sutartyje nustatytų sanglaudos politikos tikslų. Taip perkeliant lėšas neturėtų būti daromas poveikis pagal Europos teritorinio bendradarbiavimo tikslą numatytiems ištekliams, papildomiems asignavimams atokiausiems regionams, paramai Jaunimo užimtumo iniciatyvai (toliau – JUI) ir Europos pagalbos labiausiai skurstantiems asmenims fondui;
                  
               
                     (6)
                  
                  
                     siekiant sudaryti sąlygas valstybėms narėms greitai panaudoti turimus išteklius reagavimo į COVID-19 protrūkio priemonėms ir atsižvelgiant į tai, kad dėl įsibėgėjusio 2014–2020 m. programavimo laikotarpio veiksmų programų įgyvendinimo perskirstyti galima tik 2020 m. programavimo laikotarpio išteklius, yra pagrįsta išimties tvarka likusiu programavimo laikotarpiu atleisti valstybes nares nuo pareigos laikytis paramos telkimo pagal temas reikalavimų;
                  
               
                     (7)
                  
                  
                     kad valstybės narės galėtų sutelkti dėmesį į būtiną atsaką į COVID-19 protrūkį ir būtų sumažinta administracinė našta, turėtų būti supaprastinti tam tikri procedūriniai reikalavimai, susiję su programų įgyvendinimu ir auditu. Visų pirma partnerystės sutartys likusiu programavimo laikotarpiu nebeturėtų būti keičiamos nei tam, kad būtų atspindėti ankstesni veiksmų programų pakeitimai, nei tam, kad būtų padaryta kitokių pakeitimų. 2019 m. metinių įgyvendinimo ataskaitų pateikimo ir Komisijos apibendrinamųjų ataskaitų, pagrįstų tomis metinėmis įgyvendinimo ataskaitomis, pateikimo terminai turėtų būti atidėti. Fondų ir EJRŽF atžvilgiu taip pat reikėtų aiškiai numatyti išplėstą galimybę audito institucijoms 2019–2020 ataskaitiniams metams taikyti nestatistinį imties metodą;
                  
               
                     (8)
                  
                  
                     tikslinga nurodyti, kad išimties tvarka išlaidos turėtų būti tinkamos finansuoti užbaigtų arba visiškai įgyvendintų veiksmų, kuriais stiprinami reagavimo į krizę pajėgumai atsižvelgiant į COVID-19 protrūkį, atveju. Turėtų būti galima tokius veiksmus atrinkti dar prieš Komisijai patvirtinant būtinus programos pakeitimus. Be to, kalbant apie įsipareigojimų panaikinimą, turėtų būti numatytos konkrečios sąlygos dėl pasinaudojimo dėl COVID-19 protrūkio susidariusia force majeure padėtimi;
                  
               
                     (9)
                  
                  
                     siekiant sumažinti administracinę naštą ir vėlavimą įgyvendinti tais atvejais, kai reikia pakeisti finansines priemones, kad būtų galima veiksmingai reaguoti į visuomenės sveikatos krizę, likusiu programavimo laikotarpiu nebeturėtų būti reikalaujama peržiūrėti ir atnaujinti ex ante vertinimo ir pateikti atnaujintų verslo planų arba lygiaverčių dokumentų, kaip patvirtinamųjų dokumentų, kuriais įrodoma, kad suteikta parama buvo panaudota pagal numatytą paskirtį, dalis. Galimybės teikti paramą apyvartiniam kapitalui naudojant finansines priemones turėtų būti taikomos ir Europos žemės ūkio fondui kaimo plėtrai (EŽŪFKP);
                  
               
                     (10)
                  
                  
                     siekiant užtikrinti, kad valstybės narės galėtų visapusiškai pasinaudoti fondų ir EJRŽF parama, turėtų būti numatyta papildoma galimybė lanksčiau apskaičiuoti galutinio likučio mokėjimą programavimo laikotarpio pabaigoje;
                  
               
                     (11)
                  
                  
                     siekiant palengvinti lėšų perkėlimą pagal šį reglamentą, Europos Parlamento ir Tarybos reglamento (ES, Euratomas) 2018/1046 (6) 30 straipsnio 1 dalies f punkte nustatyta sąlyga dėl asignavimų panaudojimo tam pačiam tikslui neturėtų būti taikoma pagal šį reglamentą siūlomiems perkėlimams;
                  
               
                     (12)
                  
                  
                     siekiant užtikrinti, kad požiūris, kurio laikomasi pagal laikinąją valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemą, ir de minimis pagalbos teikimo taisyklės derėtų su ERPF paramos teikimo sunkumų patiriančioms įmonėms sąlygomis, Reglamentas (ES) Nr. 1301/2013 turėtų būti iš dalies pakeistas, kad tomis konkrečiomis aplinkybėmis tokioms įmonėms būtų galima teikti paramą;
                  
               
                     (13)
                  
                  
                     kadangi šio reglamento tikslų, būtent reaguoti į visuomenės sveikatos krizės poveikį nustatant lankstumo priemones Europos struktūrinių ir investicijų fondų (toliau – ESI fondų) paramos teikimo srityje, valstybės narės vienos negali deramai pasiekti, o dėl siūlomo veiksmo masto arba poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties (toliau – ES sutartis) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (14)
                  
                  
                     atsižvelgiant į tai, kad būtina skubiai reaguoti į padėtį, susidariusią dėl COVID-19 protrūkio, šis reglamentas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (15)
                  
                  
                     atsižvelgiant į COVID-19 protrūkį ir skubą spręsti susijusią visuomenės sveikatos krizę ir jos socialines ir ekonomines pasekmes, buvo nuspręsta, kad tikslinga taikyti išimtį prie ES sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;
                  
               
                     (16)
                  
                  
                     todėl reglamentai (ES) Nr. 1301/2013 ir (ES) Nr. 1303/2013 turėtų būti atitinkamai iš dalies pakeisti,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 1301/2013 dalinis pakeitimas
            Reglamento (ES) Nr. 1301/2013 3 straipsnio 3 dalies d punktas pakeičiamas taip:
            
                        ‘d)
                     
                     
                        sunkumų patiriančios įmonės, kaip apibrėžta Sąjungos valstybės pagalbos taisyklėse. Taikant šį punktą, įmonės, gaunančios paramą pagal laikinąją valstybės pagalbos sistemą (*1) arba Komisijos reglamentus (ES) Nr. 1407/2013 (*2), (ES) Nr. 1408/2013 (*3) ir (ES) Nr. 717/2014 (*4), nelaikomos sunkumų patiriančiomis įmonėmis;
                     
                  
         
            2 straipsnis
            Reglamento (ES) Nr. 1303/2013 daliniai pakeitimai
            Reglamentas (ES) Nr. 1303/2013 iš dalies keičiamas taip:
            
                        1)
                     
                     
                        antros dalies II antraštinė dalis papildoma šiuo skyriumi:
                        „V SKYRIUS
                        
                        
                           
                              Išskirtinės ESI fondų lėšų naudojimo priemonės reaguojant į COVID-19 protrūkį
                           
                        
                        
                           25a straipsnis
                           Išskirtinės ESI fondų lėšų naudojimo priemonės reaguojant į COVID-19 protrūkį
                           
                              1.   Nukrypstant nuo 60 straipsnio 1 dalies ir 120 straipsnio 3 dalies pirmos ir ketvirtos pastraipų, valstybės narės prašymu išlaidoms, deklaruotoms mokėjimo paraiškose ataskaitiniais metais, kurie prasideda 2020 m. liepos 1 d. ir baigiasi 2021 m. birželio 30 d., vienai ar daugiau ERPF, ESF arba Sanglaudos fondo remiamos programos prioritetinių krypčių, gali būti taikoma 100 proc. bendro finansavimo norma.
                              Prašymai pakeisti bendro finansavimo normą teikiami laikantis 30 straipsnyje nustatytos programų keitimo procedūros ir kartu pateikiama (-os) atnaujinta (-os) programa arba programos. 100 proc. bendro finansavimo norma taikoma tik tuo atveju, jei Komisija patvirtina atitinkamą veiksmų programos pakeitimą prieš galutinės tarpinio mokėjimo paraiškos pateikimą pagal 135 straipsnio 2 dalį.
                              Prieš pateikdamos pirmąją 2021 m. liepos 1 d. prasidedančių ataskaitinių metų mokėjimo paraišką valstybės narės pateikia 96 straipsnio 2 dalies d punkto ii papunktyje nurodytą lentelę, patvirtindamos bendro finansavimo normą, kuri ataskaitiniais metais, užsibaigiančiais 2020 m. birželio 30 d., taikyta prioritetams, kuriems taikytas laikinas padidinimas iki 100 proc.
                           
                           
                              2.   Reaguojant į COVID-19 protrūkį, 2020 m. investicijų į ekonomikos augimą ir darbo vietų kūrimą tikslui skirti ištekliai valstybės narės prašymu gali būti perkelti tarp ERPF, ESF ir Sanglaudos fondo, neatsižvelgiant į 92 straipsnio 1 dalies a–d punktuose nurodytas procentines dalis.
                              Tiems perkėlimams netaikomi 92 straipsnio 4 dalyje nustatyti reikalavimai.
                              Perkėlimais nedaromas poveikis ištekliams, skirtiems JUI pagal 92 straipsnio 5 dalį ar pagalbai labiausiai skurstantiems asmenims pagal investicijų į ekonomikos augimą ir darbo vietų kūrimą tikslą pagal 92 straipsnio 7 dalį.
                              Pagal šią dalį tarp ERPF, ESF ir Sanglaudos fondo perkeltos lėšos įgyvendinamos laikantis fondo, į kurį jos perkeltos, taisyklių.
                           
                           
                              3.   Nukrypstant nuo 93 straipsnio 1 dalies ir papildant 93 straipsnio 2 dalyje numatytą galimybę, 2020 m. programavimui skirtos lėšos valstybės narės prašymu gali būti perkeltos tarp regionų kategorijų, reaguojant į COVID-19 protrūkį.
                           
                           
                              4.   Prašymai perkelti lėšas pagal šio straipsnio 2 ir 3 dalis pateikiami laikantis 30 straipsnyje nustatytos programų keitimo procedūros, tinkamai pagrindžiami ir kartu pateikiama (-os) atnaujinta (-os) programa ar programos, kurioje (-ose) nurodomos perkeliamos sumos pagal fondą ir, kai tinkama, pagal regionų kategorijas.
                           
                           
                              5.   Nukrypstant nuo šio reglamento 18 straipsnio ir konkretiems fondams taikomų reglamentų, finansiniams asignavimams, nustatytiems prašymuose iš dalies pakeisti programą, arba perkeliamoms lėšoms, apie kurias pagal šio reglamento 30 straipsnio 5 dalį pranešta 2020 m. balandžio 24 d. arba vėliau, netaikomi reikalavimai dėl paramos telkimo pagal temas, kaip nustatyta šiame reglamente arba konkretiems fondams taikomuose reglamentuose.
                           
                           
                              6.   Nukrypstant nuo 16 straipsnio, nuo 2020 m. balandžio 24 d. partnerystės sutartys nekeičiamos, taip pat partnerystės sutartys nekeičiamos dėl programų pakeitimų.
                              Nukrypstant nuo 26 straipsnio 1 dalies, 27 straipsnio 1 dalies ir 30 straipsnio 1 ir 2 dalių, nuo 2020 m. balandžio 24 d. programų ir jų įgyvendinimo atitiktis partnerystės sutartims netikrinama.
                           
                           
                              7.   Veiksmams, kuriais stiprinami reagavimo į krizes pajėgumai atsižvelgiant į COVID-19 protrūkį, kaip nurodyta 65 straipsnio 10 dalies antroje pastraipoje, 65 straipsnio 6 dalis netaikoma.
                              Nukrypstant nuo 125 straipsnio 3 dalies b punkto, tokie veiksmai gali būti atrinkti ERPF arba ESF paramai gauti prieš patvirtinant iš dalies pakeistą programą.
                           
                           
                              8.   Taikant 87 straipsnio 1 dalies b punktą, kai COVID-19 protrūkis nurodomas kaip force majeure priežastis, informacija apie sumas, dėl kurių nebuvo įmanoma pateikti mokėjimo paraiškos, pateikiama bendru lygmeniu pagal prioritetą, nurodant veiksmus, kurių visos tinkamos finansuoti išlaidos neviršija 1 000 000 EUR.
                           
                           
                              9.   50 straipsnio 1 dalyje nurodyta metinė programos įgyvendinimo 2019 m. ataskaita visų ESI fondų atveju pateikiama iki 2020 m. rugsėjo 30 d., nukrypstant nuo konkretiems fondams taikomuose reglamentuose nustatytų terminų. Atitinkamai gali būtų atidėtas pagal 53 straipsnio 1 dalį Komisijos rengiamos 2020 m. apibendrinamosios ataskaitos pateikimo terminas.
                           
                           
                              10.   Nukrypstant nuo 37 straipsnio 2 dalies g punkto, nereikalaujama peržiūrėti ar atnaujinti ex ante vertinimų, jei finansines priemones būtina pakeisti siekiant veiksmingai reaguoti į COVID-19 protrūkį.
                           
                           
                              11.   Kai taikant finansines priemones parama teikiama apyvartinio kapitalo MVĮ forma pagal šio reglamento 37 straipsnio 4 dalies antrą pastraipą, nereikalaujama kaip patvirtinamųjų dokumentų pateikti naujų arba atnaujintų verslo planų arba lygiaverčių dokumentų ir įrodymų, kuriais remiantis galima patikrinti, ar pagal finansines priemones suteikta parama buvo panaudota pagal numatytą paskirtį.
                              Nukrypstant nuo Reglamento (ES) Nr. 1305/2013, tokia parama taip pat gali būtų teikiama iš EŽŪFKP pagal priemones, nurodytas Reglamente (ES) Nr. 1305/2013 ir susijusias su finansinių priemonių įgyvendinimu. Tokios reikalavimus atitinkančios išlaidos neviršija 200 000 EUR.
                           
                           
                              12.   Taikant 127 straipsnio 1 dalies antrą pastraipą, COVID-19 protrūkis laikomas tinkamai pagrįstu atveju, kuriuo audito institucijos, remdamosi savo profesiniu vertinimu, gali 2019 m. liepos 1 d. prasidedančiais ir 2020 m. birželio 30 d. užsibaigiančiais ataskaitiniams metams taikyti nestatistinį imties metodą.
                           
                           
                              13.   Taikant Europos Parlamento ir Tarybos reglamento (ES, Euratomas) 2018/1046 (*5) 30 straipsnio 1 dalies f punktą, sąlyga, kad asignavimai turi būti skirti tam pačiam tikslui, netaikoma pagal šio straipsnio 2 ir 3 dalis perkeliamoms lėšoms.
                           
                        
                        
                           (*5)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).“;"
                        
                     
                  
                        2)
                     
                     
                        130 straipsnis papildomas šia dalimi:
                        
                           „3.   Nukrypstant nuo 2 dalies, fondų arba EJRŽF įnašas mokant galutinį likutį kiekvienam prioritetui pagal fondą ir pagal regionų kategoriją paskutiniais ataskaitiniais metais, daugiau nei 10 proc. neviršija fondų arba EJRŽF įnašo kiekvienam prioritetui pagal fondą ir regionų kategoriją, kaip nustatyta veiksmų programą patvirtinančiame Komisijos sprendime.
                           Fondų arba EJRŽF įnašas mokant galutinį likutį paskutiniais ataskaitiniais metais neviršija deklaruotų tinkamų finansuoti viešųjų išlaidų ir kiekvieno fondo bei regionų kategorijos įnašo į kiekvieną veiksmų programą, kaip nustatyta veiksmų programą patvirtinančiame Komisijos sprendime, priklausomai nuo to, kuri suma yra mažesnė.“
                        
                     
                  
         
            3 straipsnis
            Įsigaliojimas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 23 d.
            
               
                  Europos Parlamento vardu
               
               
                  Pirmininkas
               
               D.M. SASSOLI
            
            
               
                  Tarybos vardu
               
               
                  Pirmininkas
               
               G. GRLIĆ RADMAN
            
         
         
            (1)  2020 m. balandžio 14 d. nuomonė (dar nepaskelbta Oficialiajame leidinyje).
         
            (2)  2020 m. balandžio 17 d. Europos Parlamento pozicija (dar nepaskelbta Oficialiajame leidinyje) ir 2020 m. balandžio 22 d. Tarybos sprendimas.
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL L 347, 2013 12 20, p. 289).
         
            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
         
            (5)  2020 m. kovo 30 d. Europos Parlamento ir Tarybos reglamentas (ES) 2020/460, kuriuo dėl konkrečių priemonių investicijoms į valstybių narių sveikatos priežiūros sistemas ir kitus jų ekonomikos sektorius sutelkti reaguojant į COVID-19 protrūkį iš dalies keičiami reglamentai (ES) Nr. 1301/2013, (ES) Nr. 1303/2013 ir (ES) Nr. 508/2014 (Atsako į koronaviruso grėsmę investicijų iniciatyva) (OL L 99, 2020 3 31, p. 5).
         
            (6)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).